**Aristoteles Sokratis Onassis** (gresk: Αριστοτέλης Ωνάσης, *Aristotelis Onasis*) (født 15. januar 1906 i Melantia i Smyrna, død 15. mars 1975 i Neuilly-sur-Seine ved Paris) var en gresk skipsreder og entreprenør. Han etablerte også det greske flyselskapet Olympic Airways i 1957.

Liv og virke
------------

Aristoteles Onassis på besøk i Persia, en gang rundt 1970.
### Bakgrunn

Aristoteles Onassis ble født i Smyrna i det osmanske riket (nåværende Izmir) og emigrerte som 16-åring statsløs med Nansenpass med familien til Argentina etter den første verdenskrig. Til å begynne med arbeidet han i en telefonsentral. 

### Karriere

Med tiden avanserte han til gresk generalkonsul og hadde etter bare noen få år blitt dollarmillionær ved handel med råtobakk og deretter ved å investere pengene i fartøyer. Han gav seg dermed inn i rederverdenen.

I Argentina bygget han seg etter hvert opp som skipsreder, ikke minst innenfor hvalfangst; hvor han hadde nær kontakt med norske skipsredere, blant dem Anders Jahre og Erling Dekke Næss. I Anders Jahres tidligere bolig i Midtåsen i Sandefjord ligger «Onassis-suiten» i andre etasje, som fikk navnet etter at Aristoteles Onassis en gang overnattet her, og Anders Jahres lystbåt, «Jacqueline», var oppkalt etter Onassis' kone Jacqueline Kennedy Onassis. 

Etter den andre verdenskrig brukte Onassis mulighetene som bød seg ved behov for ny tonnasje og ekspanderte ytterligere. I 1954 ble han etterforsket for skattesvik av FBI og gikk med på et forlik hvor han betalte 7 millioner amerikanske dollar.

Etter andre verdenskrig kjøpte Onassis en utrangert canadisk fregatt, pusset den opp og brukte den som sin private lystyacht. Yachten «Christina O» navngitt etter datteren Christina Onassis, var et midtpunkt for verdenssosieteten på 1950-tallet, og kjente personligheter som Winston Churchill, John F. Kennedy og Marilyn Monroe var gjester ombord.

Onassis levde i mange år sammen med operasangeren Maria Callas. Den 20. oktober 1968 giftet Onassis seg med Jaqueline Kennedy, enken etter den myrdede president John F. Kennedy, og han var gift med henne til sin død. Siden Onassis' eneste sønn hadde omkommet, var hans enearving datteren Christina Onassis, og etter hennes død var hennes datter Athina Onassis eneste arvtager.

Onassis døde etter flere års sykdom av lungebetennelse i 1975 i Neuilly-sur-Seine utenfor Paris, Frankrike.

Referanser
----------

1. ↑   Encyclopædia Britannica Online, oppført som Aristotle Socrates Onassis, Encyclopædia Britannica Online-ID biography/Aristotle-Socrates-Onassis, besøkt 9. oktober 2017[Hentet fra Wikidata]
2. ↑   Munzinger Personen, Munzinger IBA 00000005434, besøkt 9. oktober 2017[Hentet fra Wikidata]
3. ↑   Genealogics, genealogics.org person ID I00019192, oppført som Aristotle Onassis[Hentet fra Wikidata]
4. ↑   Roglo, Roglo person ID p=aristote;n=onassis, oppført som Aristote Onassis[Hentet fra Wikidata]
5. 1 2 3 4 5 6   Kindred Britain[Hentet fra Wikidata]
6. 1 2   The Peerage person ID p6524.htm#i65238, besøkt 7. august 2020[Hentet fra Wikidata]

Litteratur
----------

* Foustanos, George M. (2006):*Onassis: Pioneer in Shipping*, Argo. ISBN 978-9608940000

Eksterne lenker
---------------

* (en) Aristotle Onassis – kategori av bilder, video eller lyd på Commons Rediger på Wikidata

* (en) Aristotle Onassis – galleri av bilder, video eller lyd på Commons Rediger på Wikidata
* Aristotle Onassis: The Golden Greek, dokumentar om livet til Onassis, engelsk språk med gresk undertekst
* The Life of Aristotle Onassis, «mennesket, myten og legenden»,ved Eva Prionas et al
* Onassis: The Richest Man in the World hos IMDb

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Deutsche Biographie **·** Encyclopædia Universalis **·** Nationalencyklopedin **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NLA **·** NDL **·** NKC **·** BBC Things **·** Munzinger (iba)
 |